b'\n_START_ARTICLE_\nIsraelvis\n_START_PARAGRAPH_\nIsraelvis er et rockeband fra Trondheim som har spilt sammen fra 1988. Bandet bestod i utgangspunktet av medlemmer fra Angor Wat, et punkeband med tilknytning til UFFA-milj\xc3\xb8et i Trondheim som la opp i 1988. F\xc3\xb8r den f\xc3\xb8rste plata ble utgitt gikk de en periode under navnet Vampire State Building, det endelige navnevalget ble tatt natten f\xc3\xb8r omslaget til Sweet Bird of Truth skulle bestemmes._NEWLINE_Sweet Bird Of Truth var bandets debut p\xc3\xa5 platemarkedet, en 7-tommer som kom i 1989, og de fulgte opp med LPen Heart To Heart Politics senere samme \xc3\xa5r. Det f\xc3\xb8rste \xc3\xa5ret besto bandet av Tor Egil \xc2\xabGillo\xc2\xbb Ingebrigtsen (bass), Viggo Mastad (gitar), B\xc3\xa5rd Noodt (sang) og Jens-Petter Wiig (trommer), men da de ga ut sitt andre album, Half Past Heaven i 1990, var Noodt ikke lenger med og Mastad hadde overtatt som vokalist i det som n\xc3\xa5 var en trio._NEWLINE_Israelvis har gitt ut 6 LP-er i tillegg til flere singler og konsertalbum og oppn\xc3\xa5dde p\xc3\xa5 90-tallet en stor grad av suksess i det alternative musikkmilj\xc3\xb8et i Norge og Tyskland. Denne suksessen har f\xc3\xb8rt til at de har v\xc3\xa6rt med p\xc3\xa5 mange samlealbum i tillegg til sine egne utgivelser. Deres forel\xc3\xb8pig siste studioalbum kom ut i 2005._NEWLINE_Bandet ble gjenforent sommeren 2010 for en enkeltst\xc3\xa5ende konsert p\xc3\xa5 Pstereofestivalen i Trondheim, og benyttet samtidig anledningen til \xc3\xa5 spille inn singelen \xc2\xabRandom City\xc2\xbb, med Katja Benneche Osvold (Life\xe2\x80\xa6 But How To Live It?) som gjesteartist.'